Document ID: 32008D0222

DECIZIA COMISIEI
din 13 martie 2008
de modificare a Deciziei 2004/432/CE de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului
[notificată cu numărul C(2008) 932]
(Text cu relevanță pentru SEE)
(2008/222/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogarea a Directivelor 85/358/CEE și 86/469/CEE și a Deciziilor 89/187/CEE și 91/664/CEE (1), în special articolul 29 alineatul (1) al patrulea paragraf,
întrucât:
(1)
Directiva 96/23/CE stabilește măsurile de control pentru substanțele și grupele de reziduuri prevăzute în anexa I la directiva menționată. În temeiul Directivei 96/23/CE, înscrierea și menținerea pe listele cu țările terțe din care statele membre sunt autorizate să importe animale și produse primare de origine animală reglementate de directiva menționată sunt condiționate de prezentarea de către țările terțe în cauză a unui plan în care să se precizeze garanțiile oferite de acestea în ceea ce privește monitorizarea grupelor de reziduuri și a substanțelor menționate în directiva respectivă.
(2)
Decizia 2004/432/CE a Comisiei din 29 aprilie 2004 de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului (2), conține o listă a țărilor terțe care au prezentat un plan de monitorizarea a reziduurilor, plan care prevede garanțiile pe care acestea le oferă în conformitate cu cerințele directivei menționate.
(3)
Brazilia a prezentat Comisiei un nou plan de monitorizare a reziduurilor pentru miere. Evaluarea acestui plan demonstrează existența unor garanții suficiente în ceea ce privește monitorizarea reziduurilor pentru miere în țara terță respectivă. De asemenea, o vizită de inspecție în Brazilia a arătat că autoritatea competentă a înregistrat progrese semnificative în ceea ce privește punerea în aplicare a unui plan complet de monitorizare a reziduurilor pentru miere și că țara terță în cauză respectă în prezent cerințele comunitare pentru miere. Prin urmare, ar trebui inclusă mierea în lista pentru Brazilia din anexa la Decizia 2004/432/CE.
(4)
Prin urmare, Decizia 2004/432/CE ar trebui modificată în consecință.
(5)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2004/432/CE se înlocuiește cu textul anexei la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 13 martie 2008.

Labels: 20
17
5
6